ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΣΥΜΒΟΥΛΙΟ, ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΣΤΗΝ ΣΥΜΒΟΥΛΕΥΤΙΚΗ ΕΠΙΤΡΟΠΗ ΕΚΑΧ, ΣΤΗΝ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΣΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ Λήξη της συνθήκης ΕΚΑΧ : Χρηματοοικονομικές δραστηριότητες μετά το 2002

Εισαγωγη

Στόχος της παρούσας ανακοίνωσης είναι να παρουσιάσει τις προτάσεις της Επιτροπής για τις χρηματοοικονομικές και ερευνητικές δραστηριότητες που θα διεξαχθούν μετά τη λήξη της συνθήκης ΕΚΑΧ.

Η Επιτροπή, στο πλαίσιο των προπαρασκευαστικών εργασιών, έλαβε στο μέτρο του δυνατού υπόψη τις εργασίες που διεξήχθησαν στα άλλα κοινοτικά όργανα και συγκεκριμένα στο Συμβούλιο, στο Ευρωπαϊκό Κοινοβούλιο και στη Συμβουλευτική Επιτροπή ΕΚΑΧ. Επίσης προσπάθησε να ανταποκριθεί στην έκκληση που της απευθύνθηκε από τους αρχηγούς κρατών και κυβερνήσεων στο πλαίσιο του Ευρωπαϊκού Συμβουλίου του Άμστερνταμ, στο ψήφισμα για την ανάπτυξη και την απασχόληση, καθώς και στα ψηφίσματα του Συμβουλίου και των εκπροσώπων των κυβερνήσεων των κρατών μελών που συνήλθαν στα πλαίσια του Συμβουλίου στις 20 Ιουλίου 1998 και στις 21 Ιουνίου 1999.

Υπενθυμιση του προβληματοσ και πρωτεσ σκεψεισ

Ενόψει της λήξης της συνθήκης ΕΚΑΧ, το άρθρο 97 της οποίας προβλέπει τη λήξη της στις 23 Ιουλίου 2002, ξεκίνησε εκτεταμένη μελέτη του θέματος στις αρχές της δεκαετίας του '90 από όλα τα ενδιαφερόμενα μέρη: κράτη μέλη, Συμβούλιο, Επιτροπή, Συμβουλευτική Επιτροπή ΕΚΑΧ, Ευρωπαϊκό Κοινοβούλιο, ενδιαφερόμενες βιομηχανίες. Θεωρητικά υπήρχαν πολλές επιλογές: η παράταση της συνθήκης, η άμεση ή εντός συγκεκριμένης προθεσμίας λήξη της συνθήκης και τέλος μια ενδιάμεση λύση.

Λόγω της προβλεπόμενης εξέλιξης των σχετικών τομέων, έγινε γρήγορα αποδεκτή η αρχή της λήξης της συνθήκης ΕΚΑΧ [1] την προβλεφθείσα ημερομηνία και η υπαγωγή των τομέων του άνθρακα και του χάλυβα στο καθεστώς κοινού δικαίου της συνθήκης περί ιδρύσεως της Ευρωπαϊκής Κοινότητας.

[1] Βλέπε ιδίως την ανακοίνωση της Επιτροπής με τίτλο "Το μέλλον της συνθήκης ΕΚΑΧ" - SEC(91)407 τελικό της 15ης Μαρτίου 1991

Για το σκοπό αυτό η Επιτροπή πρότεινε στην ανακοίνωσή της στο Συμβούλιο [2], τη σταδιακή ενσωμάτωση ("phasing in") των τομέων άνθρακα και χάλυβα στη συνθήκη για την ίδρυση της Ευρωπαϊκής Κοινότητας και παρουσίασε ένα πιθανό σενάριο απόσβεσης ("phasing out") της δημοσιονομικής δαπάνης μέχρι το 2002. Το σενάριο αυτό ενημερώθηκε λαμβάνοντας υπόψη, αφενός, τον προσανατολισμό για μείωση της εισφοράς και, αφετέρου, την αποδέσμευση των αποθεμάτων ΕΚΑΧ που προκύπτει από τον περιορισμό της δανειοδοτικής/δανειοληπτικής δραστηριότητας [3].

[2] "Το μέλλον της συνθήκης ΕΚΑΧ - χρηματοοικονομικές δραστηριότητες" (SEC(92)1889 τελικό) της 18ης Νοεμβρίου 1992

[3] Ανακοίνωση με τίτλο "Το μέλλον της συνθήκης ΕΚΑΧ - δανειοδοτικές/δανειοληπτικές δραστηριότητες" - COM(93)512 τελικό

Με την απόφαση της 22ας Ιουνίου 1994 [4], η Επιτροπή έλαβε υπό σημείωση τη συμφωνία που επιτεύχθηκε στο πλαίσιο του συμβουλίου βιομηχανίας στις 22 Απριλίου 1994 για τη διαμόρφωση της δανειοδοτικής/δανειοληπτικής πολιτικής με προοπτική τη λήξη της συνθήκης ΕΚΑΧ.

[4] ΕΕ C 175 της 28ης Ιουνίου 1994

Η Επιτροπή επιβεβαίωσε στις 11 Σεπτεμβρίου 1996, την πρόθεσή της να διατηρήσει επίπεδο αποθεματικών που θα επαρκεί για την κάλυψη κατά 100% των εκκρεμών δανείων μετά την 23η Ιουλίου 2002 τα οποία δεν τυγχάνουν κρατικής εγγύησης. το γεγονός αυτό επιβάλλει την προοδευτική αύξηση των αποθεματικών (Ταμείο Εγγύησης και προβλέψεις) για την επίτευξη του εν λόγω επιπέδου.

Το ευρωπαϊκο συμβουλιο του αμστερνταμ

Το Ευρωπαϊκό Συμβούλιο, στο ψήφισμά του σχετικά με την οικονομική ανάπτυξη και την απασχόληση που εξέδωσε στο Άμστερνταμ, ζήτησε από την Επιτροπή να παρουσιάσει "κατάλληλες προτάσεις ώστε να εξασφαλιστεί ότι κατά τη λήξη της συνθήκης ΕΚΑΧ το 2002, τα έσοδα τα προερχόμενα από τα τρεχούμενα αποθεματικά θα χρησιμοποιηθούν για την ίδρυση ταμείου ερευνών υπέρ των τομέων που συνδέονται με τη βιομηχανία άνθρακα και χάλυβα". Η κατεύθυνση αυτή ήταν σύμφωνη με τις επιθυμίες που είχαν ήδη διατυπωθεί από το Ευρωπαϊκό Κοινοβούλιο, τη Συμβουλευτική Επιτροπή ΕΚΑΧ και τις βιομηχανίες των ενδιαφερομένων τομέων, που είχαν συνεισφέρει σε μεγάλο βαθμό στα περιουσιακά στοιχεία της ΕΚΑΧ μέσω της εισφοράς.

Μια συνολικη προσεγγιση

Η Επιτροπή παρουσίασε, ήδη από το 1997, μια συνολική προσέγγιση σύμφωνα με τις κατευθύνσεις του Ευρωπαϊκού Συμβουλίου του Άμστερνταμ [5]. Η πρόταση της Επιτροπής περιλάμβανε τις ακόλουθες ιδέες :

[5] Ανακοίνωση με τίτλο "Λήξη της συνθήκης ΕΚΑΧ - χρηματοοικονομικές δραστηριότητες" - COM(97)506 τελικό της 8ης Οκτωβρίου 1997

- τα περιουσιακά στοιχεία της ΕΚΑΧ υπό εκκαθάριση (της τάξης των 1,6 [6] δισεκατ. EUR), κατά τη λήξη της συνθήκης, πρέπει να επιστραφούν στις υπόλοιπες κοινότητες και η διαχείρισή τους να ανατεθεί στις υπόλοιπες αυτές κοινότητες οι οποίες εκπροσωπούνται από την Επιτροπή.

[6] Τα ποσά των περιουσιακών στοιχείων και των καθαρών εσόδων δίδονται κατ' εκτίμηση. Η ακριβής αξία των περιουσιακών στοιχείων θα καθοριστεί μετά την περάτωση των διαδικασιών λήξης. Το ποσό των προβλεπόμενων καθαρών εσόδων εκτιμάται με βάση υποθέσεις απόδοσης και συγκεκριμένα 4% για βραχυπρόθεσμες τοποθετήσεις και 5,5% για μεσοπρόθεσμες και βραχυπρόθεσμες τοποθετήσεις αντίστοιχα. Ανακεφαλαιωτικός πίνακας των στοιχείων και των εκτιμήσεων, ενημερωμένος στις 21 Ιουνίου 2000, περιλαμβάνεται στο παράρτημα.

- το σύνολο των καθαρών εσόδων (της τάξης των 45 εκατ. EUR ετησίως6) που προέρχονται από τη διαχείριση των στοιχείων ενεργητικού της ΕΚΑΧ θα αποτελέσει έσοδο το οποίο θα καταλογιστεί στο γενικό προϋπολογισμό για τη χρηματοδότηση έρευνας εκτός προγράμματος πλαισίου. Η έρευνα αυτή θα είναι συμπληρωματική ως προς το περιεχόμενο του προγράμματος πλαισίου, η διαχείρισή της θα αναληφθεί από την Επιτροπή και θα απευθύνεται στους τομείς που συνδέονται με τη βιομηχανία άνθρακα και χάλυβα.

- ο μηχανισμός αυτός θα εφαρμοστεί για αόριστη χρονική διάρκεια με δυνατότητα αναθεώρησης.

- οι ερευνητικές δραστηριότητες πρέπει να είναι συνέχεια των προγραμμάτων που έχει χρηματοδοτήσει η ΕΚΑΧ και συγχρόνως να καθιστούν δυνατή τη διεύρυνση του πεδίου εφαρμογής τους, όπως προβλέπεται στο ψήφισμα του Ευρωπαϊκού Συμβουλίου του Άμστερνταμ για την οικονομική ανάπτυξη και την απασχόληση.

- οι διαδικασίες και οι λεπτομέρειες εφαρμογής πρέπει γενικά να στηρίζονται στην προσέγγιση που αποδείχθηκε αποτελεσματική στο παρελθόν.

Η δομη του μελλοντικου συστηματοσ

Στα ψηφίσματα της 20ής Ιουλίου 1998 και 21ης Ιουνίου 1999 το Συμβούλιο και οι αντιπρόσωποι των κυβερνήσεων των κρατών μελών [7] αναγνώρισαν το βάσιμο της προσέγγισης αυτής και υπογράμμισαν τα εξαιρετικά αποτελέσματα των ερευνητικών δράσεων που χρηματοδοτήθηκαν από την ΕΚΑΧ. Επίσης ανεγνώρισαν τη σημαντική συμβολή των εν λόγω δραστηριοτήτων στη βελτίωση της ανταγωνιστικότητας και των κοινωνικών συνθηκών στις βιομηχανίες άνθρακα και χάλυβα.

[7] ΕΕ 98/C247 της 7ης Αυγούστου 1998 και C/190 της 7ης Ιουλίου 99

Όσον αφορά τον προορισμό των περιουσιακών στοιχείων της ΕΚΑΧ και τη διαχείρισή τους, τα κράτη μέλη συμφώνησαν ότι με τη λήξη της συνθήκης, τα περιουσιακά στοιχεία - στοιχεία ενεργητικού και παθητικού - θα περιέλθουν στις υπόλοιπες κοινότητες οι οποίες εκπροσωπούνται από την Επιτροπή και στην οποία θα ανατεθεί :

- να προβεί σε διάκριση των περιουσιακών στοιχείων της ΕΚΑΧ από εκείνα των υπόλοιπων κοινοτικών ταμείων και να τα χαρακτηρίσει ως περιουσιακά στοιχεία της "ΕΚΑΧ υπό εκκαθάριση". να εκπονήσει ισολογισμό της "ΕΚΑΧ υπό εκκαθάριση" υπό μορφή παραρτήματος στη γενική κατάσταση των στοιχείων ενεργητικού και παθητικού των Κοινοτήτων, καταρτίζοντας παράλληλα ενοποιημένο ισολογισμό των στοιχείων ενεργητικού και παθητικού των Κοινοτήτων. να καταρτίσει κατά ανάλογο τρόπο λογαριασμό κερδών και ζημιών.

- να χαρακτηρίσει, μετά το πέρας της εκκαθάρισης της ΕΚΑΧ, τα περιουσιακά στοιχεία από τα οποία θα προέλθουν οι πόροι του ταμείου ως "περιουσιακά στοιχεία του ταμείου ερευνών για τον άνθρακα και τον χάλυβα".

- να διατηρήσει τη διάκριση με τα υπόλοιπα κοινοτικά ταμεία για τους λόγους που συμφώνησαν σχετικά με τα κράτη μέλη, ακόμη και μετά την ολοκλήρωση όλων των εκκρεμουσών χρηματοοικονομικών πράξεων και μετά την κάλυψη όλων των απρόβλεπτων καταστάσεων.

- να διασφαλίσει τη διαχείριση των εν λόγω περιουσιακών στοιχείων και να συνεχίσει τη διαχείριση των δημοσιονομικών και χρηματοοικονομικών πράξεων που δεν θα έχουν ολοκληρωθεί το 2002.

- να εξασφαλίσει μακροπρόθεσμη αποδοτικότητα για τα εν λόγω περιουσιακά στοιχεία η διαχείριση των οποίων θα γίνεται σύμφωνα με πολυετείς κατευθυντήριες οικονομικές γραμμές που προτείνονται από την Επιτροπή και εγκρίνονται από το Συμβούλιο. η διαχείριση των περιουσιακών στοιχείων πρέπει να έχει ως στόχο την υψηλότερη δυνατή απόδοση σε συνθήκες ασφάλειας.

- να εκδίδει κάθε έτος δημοσιονομική έκθεση η οποία θα θεωρείται από το Ελεγκτικό Συνέδριο και θα διαβιβάζεται στη συνέχεια στο Συμβούλιο.

- να καλύψει τα έξοδα της διαχείρισης των περιουσιακών στοιχείων και του ταμείου στο πλαίσιο του γενικού προϋπολογισμού των Ευρωπαϊκών Κοινοτήτων.

Τα κράτη μέλη όρισαν επίσης ότι κάθε τροποποίηση που αφορά το στόχο για τον οποίο διατίθενται τα περιουσιακά στοιχεία πρέπει να αποτελέσει το αντικείμενο ομόφωνης απόφασής τους.

Όσον αφορά την οργάνωση και τη χρηματοδότηση των ερευνητικών δραστηριοτήτων, τα κράτη μέλη εξέδωσαν τις ακόλουθες κατευθυντήριες γραμμές:

- τα έσοδα που προέρχονται από τη διαχείριση των περιουσιακών στοιχείων της ΕΚΑΧ θα αποτελούν καταλογισμένο έσοδο του γενικού προϋπολογισμού των Ευρωπαϊκών Κοινοτήτων και για τη διαχείρισή του υπεύθυνη θα είναι η Επιτροπή. Τα έσοδα αυτά θα διατίθενται για ερευνητικό πρόγραμμα που έχει σχέση με τις βιομηχανίες του άνθρακα και του χάλυβα με βάση τις σχετικές με το επιστημονικό και τεχνικό περιεχόμενο προτάσεις που περιλαμβάνονται στην ανακοίνωση της Επιτροπής του 1997 και με πρόβλεψη για δυνατότητα διεύρυνσης του πεδίου εφαρμογής του υπάρχοντος προγράμματος στην εφαρμοσμένη έρευνα. Κάθε νέα τροποποίηση της χρησιμοποίησης των εσόδων πρέπει να αποφασιστεί ομόφωνα από τα κράτη μέλη.

- προκειμένου να μεγιστοποιηθούν οι επιπτώσεις της έρευνας αυτής στην ανταγωνιστικότητα των βιομηχανιών άνθρακα και χάλυβα, η διαχείριση του ερευνητικού προγράμματος πρέπει να γίνεται με αρχές παρόμοιες με εκείνες του υπάρχοντος ερευνητικού προγράμματος και με βάση πολυετείς κατευθυντήριες γραμμές που προτείνονται από την Επιτροπή και εγκρίνονται από το Συμβούλιο σε διαβούλευση με τους εν λόγω τομείς.

- οι κατευθυντήριες αυτές γραμμές θα αποτελούν προέκταση του τρέχοντος ερευνητικού προγράμματος που χρηματοδοτείται από την ΕΚΑΧ, διασφαλίζοντας μεγάλη συγκέντρωση ερευνητικών δραστηριοτήτων και φροντίζοντας ώστε οι δραστηριότητες αυτές να συμπληρώνουν εκείνες του κοινοτικού προγράμματος πλαισίου. Οι κατευθυντήριες γραμμές πρέπει να λαμβάνουν υπόψη το στόχο της ενίσχυσης της ανταγωνιστικότητας, της ανάπτυξης και της απασχόλησης ενώ επίσης πρέπει να αναφέρουν σαφώς με ποιο τρόπο θα συμμετάσχουν στις αποφάσεις για τις μελλοντικές έρευνες και την παρακολούθηση των δράσεων οι εμπειρογνώμονες των ενδιαφερομένων βιομηχανιών.

- για να διασφαλιστεί ο αποτελεσματικός ετήσιος καταλογισμός των κονδυλίων πρέπει να τηρηθούν οι τρέχουσες διαδικασίες όσον αφορά την έγκριση του κάθε ερευνητικού σχεδίου, γεγονός που συνεπάγεται ότι οι αποφάσεις της Επιτροπής πρέπει να ληφθούν με τη σύμφωνη γνώμη του Συμβουλίου και μετά από διαβούλευση με τους ενδιαφερόμενους τομείς.

- πρέπει ακόμη να πραγματοποιείται πλήρης αξιολόγηση της έρευνας μετά την ολοκλήρωση των σχεδίων που έχουν χρηματοδοτηθεί κατά τη διάρκεια της περιόδου που καλύπτεται από την κάθε πολυετή κατευθυντήρια γραμμή έρευνας. Η αξιολόγηση αυτή πρέπει να αναφέρεται ειδικότερα στις επιπτώσεις που έχει η έρευνα στους εν λόγω τομείς. Κρίνεται εξάλλου σκόπιμο να κοινοποιούνται στα κράτη μέλη τα προκαταρκτικά αποτελέσματα της έρευνας πριν από τη λήξη της κάθε κατευθυντήριας γραμμής προκειμένου να χρησιμεύσουν ως βάση για μελλοντική λήψη αποφάσεων.

Οι προτασεισ τησ επιτροπησ

Οι παρούσες προτάσεις έχουν ως στόχο να εκφραστούν οι εν λόγω κατευθυντήριες γραμμές στο πλαίσιο νομικών οργάνων και θεσμικών εννοιών και διαδικασιών. Η Επιτροπή προτείνει λοιπόν τα τέσσερα ακόλουθα κείμενα :

1. Σχεδιο αποφασησ-πλαισιου

Πρόκειται για την απόφαση με την οποία τα κράτη μέλη στα οποία περιέρχονται τα περιουσιακά στοιχεία της ΕΚΑΧ κατά τη λήξη της συνθήκης, δυνάμει των αρχών του διεθνούς δημοσίου δικαίου, αποφασίζουν τη μεταφορά των εν λόγω περιουσιακών στοιχείων στην Ευρωπαϊκή Κοινότητα που εκπροσωπείται από την Επιτροπή. Με άλλα λόγια, το κείμενο αυτό συνιστά την πράξη της καθολικής διαδοχής της ΕΚΑΧ από την ΕΚ.

Στο πλαίσιο αυτό πρέπει να υπογραμμιστεί ότι η αποδοχή από την ΕΚ της δωρεάς των περιουσιακών στοιχείων της ΕΚΑΧ υποβάλλεται στην έγκριση των δύο σκελών της αρμόδιας για τον προϋπολογισμό αρχής σύμφωνα με τις διατάξεις που προβλέπονται στο άρθρο 4 του Δημοσιονομικού Κανονισμού, δεδομένου ότι πρόκειται για δωρεά με επιβάρυνση.

Στην ουσία, το κείμενο θεσπίζει τη δομή του μελλοντικού συστήματος σύμφωνα με τις κατευθύνσεις που τέθηκαν από τα κράτη μέλη. Η απόφαση πλαίσιο ρυθμίζει επίσης το θέμα της ιδιοκτησίας, της διαχείρισης και του προορισμού των κεφαλαίων που προέρχονται από την ΕΚΑΧ. Σύμφωνα με την πρόβλεψη λοιπόν τα περιουσιακά στοιχεία περιέρχονται στην Ευρωπαϊκή Κοινότητα που εκπροσωπείται από την Επιτροπή και η οποία αναλαμβάνει να διασφαλίσει τη χωριστή δημοσιονομική παρακολούθηση, να εγγυηθεί την καλή εκτέλεση των πράξεων που θα εκκρεμούν το 2002, να διαχειριστεί τα περιουσιακά στοιχεία της ΕΚΑΧ διασφαλίζοντας την μακροχρόνια αποδοτικότητά της και να διαθέσει τα κέρδη που θα προκύψουν για τη χρηματοδότηση των ερευνητικών δραστηριοτήτων.

Πρέπει να σημειωθεί ότι η Επιτροπή προτείνει να περιέλθουν τα περιουσιακά στοιχεία της ΕΚΑΧ στην Ευρωπαϊκή Κοινότητα και όχι στις υπόλοιπες κοινότητες. Η λύση αυτή που διαφέρει από τις προτάσεις που διατυπώθηκαν από τα κράτη μέλη, κρίνεται ως πιο συμβατή με την ιδέα του προοδευτικού περάσματος των τομέων του άνθρακα και του χάλυβα υπό καθεστώς κοινού δικαίου που συνιστά η συνθήκη περί ιδρύσεως της Ευρωπαϊκής Κοινότητας. Η λύση αυτή κρίνεται επίσης πιο κατάλληλη όσον αφορά τη διαχείριση και την επιχειρησιακή εφαρμογή των χρηματοοικονομικών και ερευνητικών δραστηριοτήτων.

Στο επίπεδο της ορολογίας, το κείμενο διευκρινίζει ότι το σύνολο των περιουσιακών στοιχείων που προέρχονται από την ΕΚΑΧ θα οριστούν ως "ΕΚΑΧ υπό εκκαθάριση" και μόλις ολοκληρωθεί η εκκαθάριση αυτή θα ονομαστούν "περιουσιακά στοιχεία του Ταμείου ερευνών για τον άνθρακα και τον χάλυβα", ενώ το "Ταμείο ερευνών για τον άνθρακα και τον χάλυβα" θα αποτελείται από τα καθαρά έσοδα που θα προέλθουν από την τοποθέτηση των εν λόγω περιουσιακών στοιχείων.

Τέλος, η απόφαση πλαίσιο ρυθμίζει ορισμένες τεχνικές και διαδικαστικές λεπτομέρειες που αφορούν την ανάληψη των διοικητικών δαπανών που θα προκύψουν από την εκκαθάριση, τις επενδύσεις και τη διαχείριση του Ταμείου ερευνών, την ενδεχόμενη συμμετοχή των νέων κρατών μελών στα περιουσιακά στοιχεία του Ταμείου ερευνών για τον άνθρακα και τον χάλυβα και την απόσβεση των διακυμάνσεων των κεφαλαιαγορών στην απόδοση των περιουσιακών στοιχείων του Ταμείου ερευνών για τον άνθρακα και τον χάλυβα και στην ετήσια επιχορήγηση του εν λόγω Ταμείου.

2. Σχεδιο δημοσιονομικων κατευθυντηριων γραμμων

Πρόκειται για έγγραφο που παρουσιάζει τις υποθέσεις εργασίας της Επιτροπής όσον αφορά τη διαχείριση και την τοποθέτηση των περιουσιακών στοιχείων της ΕΚΑΧ.

Οι κατευθυντήριες δημοσιονομικές γραμμές θα λάβουν τη μορφή παραρτήματος σε απόφαση του Συμβουλίου, σύμφωνα με την επιθυμία που διατυπώθηκε από τα κράτη μέλη.

Επί της ουσίας, οι κατευθυντήριες δημοσιονομικές γραμμές καθορίζουν το είδος των πράξεων που εξουσιοδοτείται να συνάψει η Επιτροπή και προκειμένου να ελαχιστοποιηθούν οι κίνδυνοι θεσπίζονται συνετά όρια για κάθε κατηγορία επενδύσεων.

Το κείμενο προτείνει επίσης διαδικασίες όσον αφορά τον προϋπολογισμό και τη λογιστική με τις οποίες διασφαλίζεται ότι τα έσοδα που προκύπτουν από τις τοποθετήσεις διατίθενται ορθά για τους σκοπούς για τους οποίους προορίζονται.

Όσον αφορά το πλεόνασμα, οι κατευθυντήριες δημοσιονομικές γραμμές αναφέρονται στους εσωτερικούς κανόνες της Επιτροπής οι οποίοι χρησιμοποιούνται επί του παρόντος στη διαχείριση των ταμείων ΕΚΑΧ και οι οποίοι βασίζονται στην αποκτηθείσα εμπειρία από τις υπηρεσίες που είναι υπεύθυνες επί διάστημα περίπου 50 ετών για τη διαχείριση των εν λόγω ταμείων.

3. Σχεδιο κατευθυντηριων γραμμων για τισ ερευνητικεσ δραστηριοτητεσ

Πρόκειται για έγγραφο που παρουσιάζει αναλυτικά τον τρόπο με τον οποίο η Επιτροπή προτίθεται να χρηματοδοτήσει και να θέσει σε εφαρμογή τις ερευνητικές δραστηριότητες υπέρ των τομέων του άνθρακα και του χάλυβα χρησιμοποιώντας τα έσοδα που θα προκύψουν από την τοποθέτηση των περιουσιακών στοιχείων της ΕΚΑΧ.

Το κείμενο αυτό θα λάβει επίσης τη μορφή παραρτήματος σε πρόταση απόφασης του Συμβουλίου σύμφωνα με την επιθυμία που εξέφρασαν τα κράτη μέλη.

Επί της ουσίας, το κείμενο υπενθυμίζει κατά πρώτο λόγο τους γενικούς στόχους και αρχές του ερευνητικού προγράμματος το οποίο πρέπει να εντάσσεται στο πλαίσιο των σημερινών προγραμμάτων ΕΚΑΧ και να είναι συμπληρωματικό του προγράμματος πλαισίου. Οι κατευθυντήριες γραμμές για την έρευνα προσδιορίζουν στη συνέχεια τα κριτήρια συμμετοχής στα προγράμματα και τα κριτήρια επιλεξιμότητας των υποψηφίων προς χρηματοδότηση σχεδίων. Το κείμενο ρυθμίζει τέλος τις επιχειρησιακές λεπτομέρειες του προγράμματος ιδίως όσον αφορά τις διαδικασίες που πρέπει να ακολουθηθούν, την αξιολόγηση και την επιλογή των σχεδίων, τους συμβασιακούς όρους, την παρακολούθηση και τη διάδοση των αποτελεσμάτων.

4. Ενημερωση των δημοσιονομικων δεδομενων

Η Επιτροπή προτείνει στο παράρτημα την ενημέρωση των δημοσιονομικών δεδομένων που περιλαμβάνονται στην ανακοίνωσή της της 8ης Οκτωβρίου 1997 (COM(97)506 τελικό : (υποθετικό διάγραμμα ΕΚΑΧ 2002, εκδοχή 7, πίνακες 1 έως 4).

Οι τελευταίες προσομοιώσεις (υποθετικό διάγραμμα ΕΚΑΧ 2002, εκδοχή 10) επιβεβαιώνουν την τάση αύξησης του συνόλου του ταμείου υπό διαχείριση την 23.07.2002 η οποία ανακοινώθηκε στις εκδοχές 8 και 9 των υποθετικών διαγραμμάτων που περιλαμβάνονται στα σχέδια επιχειρησιακών προϋπολογισμών της ΕΚΑΧ για το 1999* και το 2000**.

Από τον πίνακα 2 προκύπτει ότι η πρόβλεψη για το σύνολο του ταμείου υπό διαχείριση ανήλθε από 1387 σε 1601 εκατ. EUR και αντιστοιχεί κατά κύριο λόγο στην αύξηση των προβλέψεων για τον προϋπολογισμό ΕΚΑΧ μετά από την εκτίμηση για υψηλότερο επίπεδο δημοσιονομικής δραστηριότητας κατά την περίοδο 2000-2002 από ότι είχε αρχικά υπολογιστεί. Αυτό κατέστη δυνατό κυρίως με τον περιορισμό των κοινωνικών δαπανών κατά την περίοδο 1997-1999 και με την ακύρωση υποχρεώσεων που εκτιμήθηκαν ή διαπιστώθηκε ότι ήταν υψηλότερου επιπέδου.

Καταλήγοντας, η Επιτροπή

- καλεί τους αντιπροσώπους των κυβερνήσεων των κρατών μελών που συνέρχονται στο πλαίσιο του Συμβουλίου να εγκρίνουν το σχέδιο απόφασης σχετικά με τις χρηματοοικονομικές συνέπειες από τη λήξη της Συνθήκης περί ιδρύσεως της Ευρωπαϊκής Κοινότητας Άνθρακα και Χάλυβα.

- καλεί το Συμβούλιο να εγκρίνει την πρόταση απόφασης που καθορίζει τις πολυετείς οικονομικές κατευθυντήριες γραμμές για τη διαχείριση του Ταμείου "ΕΚΑΧ υπό εκκαθάριση" και την πρόταση απόφασης που καθορίζει τις πολυετείς κατευθυντήριες γραμμές του ερευνητικού προγράμματος του "Ταμείου ερευνών για τον άνθρακα και τον χάλυβα".

- καλεί το Συμβούλιο να ζητήσει τη γνώμη του Ευρωπαϊκού Κοινοβουλίου.

ΠΙΝΑΚΑΣ αριθ. 1 ΠΑΡΑΡΤΗΜΑ

ΥΠΟΘΕΤΙΚΟ ΔΙΑΓΡΑΜΜΑ ΕΚΑΧ 2002 version 10****

ΕΠΙΧΕΙΡΗΣΙΑΚΟΣ ΠΡΟΫΠΟΛΟΓΙΣΜΟΣ ΤΗΣ ΕΚΑΧ (ΕΠΕ)

εκατ. ECU/ευρώ

>ΘΕΣΗ ΠIΝΑΚΑ>

ΕΞΕΛΙΞΗ ΤΩΝ ΑΠΟΘΕΜΑΤΙΚΩΝ ΚΑΙ ΠΡΟΒΛΕΨΕΩΝ ΠΟΥ ΕΧΟΥΝ ΕΓΓΡΑΦΕΙ ΣΤΟΝ ΙΣΟΛΟΓΙΣΜΟ ΤΗΣ ΕΚΑΧ

εκατ. ECU/ευρώ

>ΘΕΣΗ ΠIΝΑΚΑ>

* εκτός των προβλέψεων για πρόστιμα και άλλες εισπράξεις προσωρινοί αριθμοί

** σχέδιο διορθωτικού προϋπολογισμού για το 1999 και σχέδιο προϋπολογισμού για το 2000

*** μέχρι τις 23 Ιουλίου 2002

**** το υποθετικό αυτό διάγραμμα δεν προδικάζει τις αποφάσεις που θα ληφθούν στο πλαίσιο της ετήσιας διαδικασίας του προϋπολογισμού

ΠΙΝΑΚΑΣ αριθ. 2

ΕΞΕΛΙΞΗ ΤΩΝ ΑΠΟΘΕΜΑΤΙΚΩΝ ΚΑΙ ΠΡΟΒΛΕΨΕΩΝ ΠΟΥ ΕΧΟΥΝ ΕΓΓΡΑΦΕΙ ΣΤΟΝ ΙΣΟΛΟΓΙΣΜΟ ΤΗΣ ΕΚΑΧ

εκατ. ECU/ευρώ

>ΘΕΣΗ ΠIΝΑΚΑ>

* έως τις 23 Ιουλίου 2002

ΠΙΝΑΚΑΣ αριθ. 3

ΕΞΕΛΙΞΗ ΤΩΝ ΑΠΟΘΕΜΑΤΙΚΩΝ ΚΑΙ ΠΡΟΒΛΕΨΕΩΝ ΠΟΥ ΕΧΟΥΝ ΕΓΓΡΑΦΕΙ ΣΤΟΝ ΙΣΟΛΟΓΙΣΜΟ ΤΗΣ ΕΚΑΧ ΠΡΟΣ ΕΚΚΑΘΑΡΙΣΗ

εκατ. ECU/ευρώ

>ΘΕΣΗ ΠIΝΑΚΑ>

* μέχρι τις 23 Ιουλίου 2002

** Λοιπά διαθέσιμα: Σύνολο του πλεονάσματος του προϋπολογισμού 2002 και της πρόβλεψης για τη χρηματοδότηση του ΕΠΕ στις 23.07.2002 εκτός των εισπράξεων προστίμων ή άλλων καταβολών.

Μετά το 2002, το ποσό αυτό θα αυξηθεί με τις ετήσιες ακυρώσεις αναλήψεων υποχρεώσεων

ΠΙΝΑΚΑΣ αριθ. 3 (ΣΥΝΕΧΕΙΑ)

ΕΞΕΛΙΞΗ ΤΩΝ ΑΠΟΘΕΜΑΤΙΚΩΝ ΚΑΙ ΠΡΟΒΛΕΨΕΩΝ ΠΟΥ ΕΧΟΥΝ ΕΓΓΡΑΦΕΙ ΣΤΟΝ ΙΣΟΛΟΓΙΣΜΟ ΤΗΣ ΕΚΑΧ ΠΡΟΣ ΕΚΚΑΘΑΡΙΣΗ

εκατ. ECU/ευρώ

>ΘΕΣΗ ΠIΝΑΚΑ>

** Λοιπά διαθέσιμα: Σύνολο του πλεονάσματος του προϋπολογισμού 2002 και της πρόβλεψης για τη χρηματοδότηση του ΕΠΕ στις 23.07.2002 εκτός των εισπράξεων προστίμων ή άλλων καταβολών.

Μετά το 2002, το ποσό αυτό θα αυξηθεί με τις ετήσιες ακυρώσεις αναλήψεων υποχρεώσεων

ΠΙΝΑΚΑΣ αριθ. 4

ΠΟΣΑ ΔΙΑΘΕΣΙΜΑ ΓΙΑ ΤΟΝ ΧΡΗΜΑΤΟΔΟΤΙΚΟ ΜΗΧΑΝΙΣΜΟ

εκατ. ECU/ευρώ

>ΘΕΣΗ ΠIΝΑΚΑ>

* μέχρι τις 23 Ιουλίου 2002

>ΘΕΣΗ ΠIΝΑΚΑ>

* μέχρι τις 23 Ιουλίου 2002

** Σημειωτέον ότι από αυτό το ποσό πρέπει να αφαιρεθούν τα 25 εκατ. ευρώ που χρησιμοποιήθηκαν στον επιχειρησιακό προϋπολογισμό της ΕΚΑΧ το 2002 στα πλαίσια του καθαρού υπολοίπου

ΠΙΝΑΚΑΣ αριθ. 4 (ΣΥΝΕΧΕΙΑ)

ΠΟΣΑ ΔΙΑΘΕΣΙΜΑ ΓΙΑ ΤΟΝ ΧΡΗΜΑΤΟΔΟΤΙΚΟ ΜΗΧΑΝΙΣΜΟ

εκατ. ECU/ευρώ

>ΘΕΣΗ ΠIΝΑΚΑ>